വെടിക്കെട്ടുമായി ഡുപ്ലെസി കോല്ക്കത്തയ്ക്ക് 193 റണ്സ് വിജയലക്ഷ്യം ദുബായി: ഐപിഎല് ട്വന്റി20 ക്രിക്കറ്റ് 2021 സീസണ് ഫൈനലില് ചെന്നൈ സൂപ്പര് കിംഗ്സിനെതിരെ കോല്ക്കത്ത നൈറ്റ് റൈഡേഴ്സിന് 193 റണ്സ് വിജയലക്ഷ്യം. ടോസ് നഷ്ടപ്പെട്ട് ആദ്യം ബാറ്റിംഗിനിറങ്ങിയ ചെന്നൈ മൂന്ന് വിക്കറ്റ് നഷ്ടത്തില് 192 റണ്സെടുത്തു. ചെന്നൈയ്ക്ക് ഓപ്പണറുമാരായ ഋതുരാജ് ഗെയ്വാദും ഫാഫ് ഡുപ്ലസിയും ചേര്ന്ന് മികച്ച തുടക്കമാണ് നല്കിയത്. 61 റണ്സിന്റെ കൂട്ടുകെട്ടാണ് ഇരുവരും പടുത്തുയര്ത്തിയത്. 59 പന്തില്നിന്ന് മൂന്ന് സിക്സും ഏഴ് ഫോറുമടക്കം 86 റണ്സെടുത്ത ഫാഫ് ഡുപ്ലെസിയാണ് ചെന്നൈയുടെ ടോപ് സ്കോറര്. അവസാന ഓവറിലെ അവസാന പന്തിലാണ് ഡുപ്ലസി പുറത്തായത്. 27 പന്തില് നിന്ന് ഒരു സിക്സും മൂന്ന് ഫോറുമടക്കം 32 റണ്സെടുത്ത ഋതുരാജിനെ സുനില് നരെയ്ന് മടക്കുകയായിരുന്നു. തുടര്ന്ന് ഡുപ്ലെസിക്കൊപ്പം റോബിന് ഉത്തപ്പ എത്തിയതോടെ ചെന്നൈ സ്കോറിംഗ് വേഗത്തിലായി. രണ്ടാം വിക്കറ്റില് ഇരുവരും അതിവേഗം 63 റണ്സ് അടിച്ചെടുത്തു. 15 പന്തില്നിന്ന് മൂന്ന് സിക്സ് സഹിതം 31 റണ്സെടുത്ത ഉത്തപ്പയെ നരെയ്ന് പവലിയന് കയറ്റുകയായിരുന്നു. പിന്നിടെത്തിയ മോയിന് അലിയും തകര്ത്തടിച്ചു. 20 പന്തില് നിന്ന് മൂന്ന് സിക്സും രണ്ട് ഫോറുമടക്കം 23 റണ്സോടെ മോയിന് അലി പുറത്താകാതെ നിന്നു.കോല്ക്കത്തയ്ക്കായി സുനില് നരെയ്ന് 26 റണ്സ് വഴങ്ങി രണ്ടു വിക്കറ്റ് വീഴ്ത്തി.